KIRJALLINEN KYSYMYS E-3923/97 komissiolle esittäjä(t): Hedwig Keppelhoff-Wiechert (PPE) (11. joulukuuta 1997)

Aihe: Koululaisille COMENIUS-ohjelmasta myönnettävä tuki

Euroopan unionin COMENIUS-ohjelma tarjoaa lukuisia yhteistyömahdollisuuksia eurooppalaisille kouluille. COMENIUS-ohjelmassa käytetään muun muassa hyväksi kokemuksia, joita on saatu jäsenvaltioissa toteutetuista pilottihankkeista, joita kehitettiin eurooppalaisen ulottuvuuden vahvistamiseksi opetuksessa. Toimenpiteestä 1 tuetaan koululaisia, jotka työskentelevät yhdessä ¨eurooppalaisessa koulutushankkeessa¨. Valitettavasti tietyt säännöt ja määräykset estävät ohjelman menestyksekkään toteutuksen.

1. Kouluilla oli pilottihankkeiden toteuttamisvaiheessa mahdollisuus käyttää myönnettyjä varoja aina tarpeen mukaan, myös koululaisten matkakulujen kattamiseen. Nyt matkakulujen korvaus on nimenomaisesti kielletty. Voiko komissio ilmoittaa miksi?

2. Onko komissio tietoinen siitä, että tämä päätös saattaa johtaa monien hankkeiden epäonnistumiseen, koska koululaiset eivät pysty itse huolehtimaan aiheutuvista kuluista?

3. Miten komissio selittää sen, että koulujen johtajien matkakulut korvataan?

4. Onko komission mielestä mahdollista, että hankkeisiin osallistuvat koulut voisivat itse päättää siitä, mihin myönnettyjä varoja käytetään?

Komission jäsenen Édith Cressonin komission puolesta antama vastaus (29. tammikuuta 1998)

Sokrates-ohjelman Comenius-osan tavoitteena on antaa mahdollisimman monille oppilaille mahdollisuus hyötyä eurooppalaisesta yhteistyöstä. Koska Sokrates-ohjelman käyttöön osoitetut varat ovat rajoitetut, oppilaiden matkoja ei voida rahoittaa. Itse asiassa koulujen osallistumishalukkuus ylittää jo joissakin maissa huomattavasti käytettävissä olevat varat. Tämän vuoksi ei ole ollut mahdollista jatkaa oppilaiden matkoja ohjelman pilottivaiheen jälkeen. Eurooppalaisen koulutushankkeen tarkoituksena on saada useiden jäsenvaltioiden koululaiset työskentelemään yhdessä osallistumalla ohjelmaan säännöllisesti ja ainakin yhden lukuvuoden ajan. Opettajien ja oppilaiden tulee siksi olla hyvin säännöllisesti yhteydessä toisiinsa lukuvuoden aikana, erityisesti sähköisiä välineitä käyttämällä. Koska oppilaiden matkustaminen ei ole mahdollista, opettajilta vaaditaan merkittävää pedagogista panosta, jotta projekteista saadaan houkuttelevia ja eläviä antamalla niille enemmän sisältöä kuin perinteisille oppilasvaihtoon keskittyneille projekteille.

Yhteisön tuen avulla voidaan rahoittaa eurooppalaiseen koulutushankkeeseen osallistuvien opettajien ja oppilaitosten johtajien matkoja, jotta he voivat kehittää yhteistä työohjelmaa ja vahvistaa projektin sisältöä. Juuri sen vuoksi, että käytettävissä olevilla varoilla ei voida rahoittaa oppilaiden matkoja, on tärkeää, että opettajat voivat tavata toisiaan ja antaa projektille todellisen eurooppalaisen ulottuvuuden. Tätä kautta oppilaat hyötyvät opettajiensa osallistujamaissa tekemän työn tuloksista.

On tärkeää, että komissio määrittelee yhdessä ohjelmaan osallistuvien jäsenvaltioiden kanssa tavat, joilla koulut käyttävät yhteisön tukea, jotta taataan paras mahdollinen yhteisön varojen käyttö samoin kuin toiminnan yhtenäisyys eri valtioissa. Yhteisten perussääntöjen määritteleminen on tärkeää, koska eurooppalaisissa koulutushankkeissa useat koulut useista jäsenvaltioista työskentelevät yhdessä.